**VERSENYENGDÉLYEK KIVÁLTÁSA 2025.**

A hazai versenyrendszerben való részvétel feltétele a Magyar Íjász Szövetség által kiadott versenyengedélykártya kiváltása. Azonban tapasztaljuk, hogy jelentős mértékben megnövekedett azon szabadidős íjászok létszáma, akik bár nem versenyszerűen űzik az íjászatot, szívesen részt vennének a MÍSZ versenyein. Ezért az íjászok attól függően, hogy versenyzői státuszban vagy szabadidős formában kívánják a versenyeket látogatni, válthatnak ki:

**Íjász Versenyzői Licenszet**

vagy

**Íjász Sportolói Kártyát.**

A két versenyzésre jogosító igazolvány az alábbi lehetőségeket biztosítja:

**ÍJÁSZ VERSENYZŐI LICENSZ**

Az Íjász Versenyzői Licensz a sportszövetség által nyilvántartott, a sporttörvényben meghatározott feltételeknek megfelelő versenyzői engedély:

- Hazai versenyrendszerben vagy versenyeken való részvételre jogosító sportolói igazolvány.

- Összes szakágra érvényes.

- Sportolói jogviszonyt tanúsít.

- Nemzetközi versenyeken való részvételi jogosultságot biztosít. (A licensz tartalmazza a IFAA, WA, HDH-IAA versenyzői licenszeket is.)

- MÍSZ-nél és partnereinél kedvezményre jogosít.

- Balesetbiztosítást tartalmaz.

- Felelősségbiztosítást tartalmaz.

Az Íjász Versenyzői Licensz **kiváltása**:

Megigényelni MÍSZ versenyengedélykérő lappal lehet.

Amennyiben a versenyengedélykérő lapon szerepel hivatalos sportorvosi érvényesség, annak dátuma feltüntetésre kerül a versenyzői licenszen is.

A kártyát a szövetség sportorvosi engedély nélkül is kiállítja, azonban ebben az esetben a versenyeken a versenyző kötelessége és felelőssége a sportorvosi engedély igazolása, mely letölthető az Országos Sportegészségügyi Intézet honlapjáról – www.osei.hu.

Érvényességi ideje: kiállítástól számított 1 év. (A sportorvosi engedély érvényessége egyénre szabott.)

Díja: 8500.- Ft. Az ár tartalmazza a plasztikkártya kiállítását is.

**ÍJÁSZ SPORTOLÓI KÁRTYA**

Az Íjász Sportolói Kártya abban különbözik az Íjász Versenyzői Licensztől, hogy nem a sporttörvény értelmében vett versenyengedély, amely sportolói jogviszonyt tanúsít, hanem egy szabadidős kártya, mely csak bizonyos szolgáltatások igénybevételére, versenyeken, sporteseményeken való részvételre jogosít.

Célja a szabadidős és versenyzői tömegbázis növelése és a MÍSZ valamennyi szakága alá tartozó versenyrendszerek, bajnokságok népszerűsítése:

- A kártya birtokosa jogosult a MÍSZ hivatalos hazai rendezésű szakági versenyrendszereiben, a szövetség vagy annak tagegyesületei által szervezett versenyeken részt venni, kivéve: nemzetközi versenyek.

- Eredményei nem számítanak bele a hivatalos versenyek eredményeibe (mint pl.: GP, kvalifikáció, minősítő, OB), minősítést, kvalifikációs jogot nem szerezhet, versenysorozatba pontjai nem számítanak.

- Egyesületi tagság nem kötelező.

- Biztosításokat nem tartalmaz.

- Orvosi alkalmassági vizsgálat a versenyző felelőssége.

- Az adott verseny szervezője saját hatáskörben dönt a szabadidős sportolók díjazásában.

- A versenyeken érvényes szabályok, szabályzatok egységesen érvényesek minden résztvevőre, bírói döntések alól felmentést nem ad.

- Kedvezményekre korlátozottan jogosít.

- A korábbi rajtengedélyeket váltja fel az Íjász Sportolói kártya, tehát érvényességi időn belül több versenyen is feljogosít a versenyzésre.

Az Íjász Sportolói Kártya **kiváltása**:

Megigényelni a MÍSZ versenyengedélykérő lappal lehet.

Érvényességi ideje: az adott naptári év végéig tart (jan. 1. – dec. 31.).

Díja: 3500.- Ft. Az ár tartalmazza a plasztikkártya kiállítását is.

Év közbeni Íjász Versenyzői Licensz kiváltásának díjából az érvényes Íjász Sportolói Kártya díja (3500.- Ft) levonásra kerül.

**1. AZ IGÉNYLÉSHEZ SZÜKSÉGES DOKUMENTUMOK**

- Eredeti Versenyengedély kérőlap 2025. postai úton történő eljuttatása egy megcímzett és felbélyegzett válaszboríték mellékelésével (címünk: Magyar Íjász Szövetség, 1163 Budapest, Margit u. 28.)

- Sportorvosi igazolás, ha rendelkezésre áll (külön vagy a versenyengedély kérőlapon található helyen bepecsételve).

- Sportolói hozzájáruló nyilatkozat új versenyzők esetében, illetve azon versenyzőknek, akiknek 2020 előtt volt utoljára versenyengedélyük. A sportolói hozzájáruló nyilatkozatot a GDPR bevezetése után elegendő egyszer kitölteni.

- Versenyzői licensz / sportolói kártya kiváltási díjának megfizetése utalással a Magyar Íjász Szövetség OTP forintszámlájára: 11716008-20205953 vagy készpénzben az irodában ügyfélfogadási időben.

- Díjak:

Versenyzői licensz: 8 500.- forint/fő

Sportolói kártya: 3 500.- forint/fő

Elveszett engedély pótlása: 1 000.- forint/fő.

**2. ÜGYINTÉZÉSI IDŐ**

A versenyengedély ügyintézése az igénylés beérkezésétől és a díj megfizetésétől számítva a kártya postázásáig 2 hetet is igénybe vehet. Kérünk minden íjászt, hogy ne a versenye előtti napokban kezdeményezze a kérelmet!

E-mail címünk: [vengedely@misz.hu](mailto:vengedely@misz.hu). A versenyengedélyek kiváltásával kapcsolatban telefonos elérhetőségünk: 70/436 3368 (hétköznapokon 8-14 óra között).

**3. A DOKUMENTUMOK KITÖLTÉSÉVEL KAPCSOLATOS INFORMÁCIÓK**

- Számítógéppel vagy nyomtatott nagybetűvel hiánytalanul, a személyi igazolvány és lakcímkártyának megfelelően kitöltött, olvasható kérőlapot fogadunk el.

- Az egyesületek részéről az aláírás és pecsét elengedhetetlen részét képezi a kérőlapnak. Csak MÍSZ tagegyesület tagjai jogosultak versenyzői licensz kiváltására. Sportolói kártya tulajdonlása egyesületfüggetlen, annak kiváltásához nem feltétel az egyesületi aláírás/pecsét.

- A dokumentumhoz igazolványképet kérünk csatolni, amely nem régebbi 3 évnél. A sportolói kártya fotó nélkül is kiváltható.

- Versenyzői licenszet és sportolói kártyát a hiánytalanul leadott kérőlap és a díj megfizetése után tudunk kiállítani.

**4. SPORTORVOSI A VERSENYENGEDÉLYHEZ**

- A kérőlapra pecsételt vagy külön lapon igazolt sportorvosi érvényesség dátuma átvezetésre kerül a versenyengedélykártyára.

- A kártyát a szövetség sportorvosi engedély nélkül is kiállítja, azonban ebben az esetben a versenyeken a versenyző kötelessége és felelőssége a sportorvosi engedély igazolása, mely letölthető az Országos Sportegészségügyi Intézet honlapjáról – www.osei.hu.

- A sportorvosi rendelők, ahol sportorvosi igazolásokat jogosultak kiállítani, az alábbi honlapon találhatóak:

<http://www.osei.hu/orszagos-sportorvosi-halozat/rendeloink.html>

- A vizsgálat elvégzéséhez szükség van egy előzetes kérdőív kitöltésére, ezt érdemes előre kitöltve magunkkal vinni a vizsgálatra. A kérdőív [innen](https://misz.hu/assets/uploads/files/31108-sportoloi_kerdoiv_2020_0101.pdf) letölthető.

- Az engedélyhez tartozó biztosításról itt találtok információt:

<http://www.mob.hu/versenyengedely-biztositas>

**5. HIÁNYPÓTLÁS**

Abban az esetben, ha a versenyengedély igényléskor bármilyen hiányosságot találunk, e-mailben értesítést küldünk a hiánypótlásról. Ha a kiértesítést követő, legkésőbb 30 napon belül nem érkezik be a kért hiánypótlás, úgy a jelentkezést semmisnek tekintjük, a beérkezett dokumentumokat megsemmisítjük. Ezek után újbóli igénylési folyamatot kell indítania a sportolónak, újból be kell küldenie a szükséges dokumentumokat hiánytalanul.

**6. ÁTIGAZOLÁS**

Másik egyesületbe történő átigazolás esetén átigazolási lap kitöltése szükséges.

Eljárási díj: 5 000.- forint, mely díj utalással a Magyar Íjász Szövetség OTP forintszámlájára: 11716008-20205953 vagy az irodánkban készpénzben teljesíthető.

Eljárási díj alól mentesülnek azok a versenyzők, akik egyesülete jogutód nélkül megszűnt és az egyesület ezt bérósági végzéssel igazolta a MÍSZ felé. Szintén mentesül az eljárási díj megfizetése alól, akinek az átigazolást megelőző 5 éven belül nem volt érvényes versenyengedélye.